b'\n_START_ARTICLE_\nVladas Pry\xc5\xa1mantas\n_START_SECTION_\nBiografija\n_START_PARAGRAPH_\nU\xc5\xbeaugo eigulio \xc5\xa1eimoje. Studijavo Berlyne ir Kilyje (Vokietija) ekonomik\xc4\x85. 1927-1928 m. Lietuvos universitete Kaune studijavo teis\xc4\x99, ta\xc4\x8diau studij\xc5\xb3 nebaig\xc4\x97. Dirbo \xc5\xbdem\xc4\x97s \xc5\xabkio ministerijoje revizoriumi ir Finans\xc5\xb3 ministerijoje inspektoriumi. 1934 m. prad\xc5\xbeioje paskirtas \xc5\xa0vietimo ministerijos Senov\xc4\x97s paminkl\xc5\xb3 apsaugos referent\xc5\xabros vadovu, dalyvavo Valstyb\xc4\x97s archeologijos komisijos pos\xc4\x97d\xc5\xbeiuose._NEWLINE_1935 m. sausio 7 d. paskirtas Valstyb\xc4\x97s archeologijos komisijos pirmininku, sujung\xc4\x97 j\xc4\x85 su referent\xc5\xabra, pagrindine veiklos kryptimi nustat\xc4\x97 paminkl\xc5\xb3 registracij\xc4\x85, didel\xc4\xaf d\xc4\x97mes\xc4\xaf skyr\xc4\x97 Lietuvos kult\xc5\xabros paminkl\xc5\xb3 apsaugai. Sureng\xc4\x97 senov\xc4\x97s paminkl\xc5\xb3 apsaugos kursus, kuriuose paskaitas skait\xc4\x97 \xc5\xbeymiausi to meto specialistai. Valstyb\xc4\x97s archeologijos komisij\xc4\x85 i\xc5\xa1 \xc5\xa0vietimo ministerijos perk\xc4\x97l\xc4\x97 \xc4\xaf Vytauto Did\xc5\xbeiojo kult\xc5\xabros muziej\xc5\xb3. Prad\xc4\x97jo kult\xc5\xabros paminkl\xc5\xb3 inventorizacij\xc4\x85, reng\xc4\x97 \xc5\xbevalgom\xc4\x85sias ekspedicijas. Oficialiai Valstyb\xc4\x97s archeologijos komisija veik\xc4\x97 iki 1936 m. pabaigos \xe2\x80\x93 Vytauto Did\xc5\xbeiojo kult\xc5\xabros muziejaus \xc4\xafk\xc5\xabrimo. Prie muziejaus liko tik Lietuvos kult\xc5\xabros paminkl\xc5\xb3 apsaugos konservatorius (\xc5\xa1ias pareigas 1936-1937 m. u\xc5\xbe\xc4\x97m\xc4\x97 V. Pry\xc5\xa1mantas), o referent\xc5\xabra buvo panaikinta._NEWLINE_V\xc4\x97liau V. Pry\xc5\xa1mantas dirbo bibliotekose, pokario metais Kretingos kra\xc5\xa1totyros muziejaus direktoriumi. Paskutiniaisiais metais Lietuvos istorijos institute tyrin\xc4\x97jo istorin\xc4\x99 geografij\xc4\x85.\n_START_SECTION_\nLiterat\xc5\xabra\n_START_PARAGRAPH_\nPranas Kulikauskas, Gintautas Zabiela. Lietuvos archeologijos istorija (iki 1945 m.). Vilnius: Diemedis, 1999, p. 184\xe2\x80\x93186, 217, 220, 287.'